Mila Kunisová

Mila Kunisová (), celým menom Milena Kunisová (, , ; * 14. august 1983, Černovice, ZSSR, dnes Ukrajina) je americká herečka.

Detstvo a vzdelanie 
Narodila sa v Černoviciach v bývalom ZSSR (teraz Ukrajina). Jej matka Elvira je učiteľka fyziky a prevádzkuje lekáreň a jej otec Mark je strojný inžinier a taxikár. Má staršieho brata Michaela. V roku 2011 vyhlásila, že jej rodičia mali skvelú prácu a rodina bola veľmi šťastná a nie chudobná, ale rozhodli sa opustiť ZSSR, pretože tam nevideli žiadnu budúcnosť pre Milu a jej brata. Jej rodina sa v roku 1991, keď mala sedem rokov, presťahovala do Los Angeles v Kalifornii s 205 $. „To bolo všetko, čo sme mohli vziať so sebou. Rodičia sa vzdali kvalitných pracovných miest a titulov, ktoré boli neprenosné. Prišli sme do New Yorku v stredu a v piatok ráno sme môj brat a ja boli v škole v Los Angeles.“

Mila pochádza zo židovskej rodiny a vyhlásila, že antisemitizmus v Sovietskom zväze bol jeden z dôvodov, prečo sa s rodinou presťahovali do USA a tiež, že ju jej rodičia vychovávali v židovskej viere, ako len mohli, napriek tomu, že toto náboženstvo bolo v Sovietskom zväze potlačované.

Už druhý deň v Los Angeles ju rodičia zapísali do základnej školy Rosewood, napriek tomu, že nevedela po anglicky ani slovo. „Nepamätám si vôbec druhý ročník. Nemám naň žiadnu spomienku. Bolo to preto, že som plakala každý deň. Nerozumela som kultúre. Nerozumela som ľuďom. Nerozumela som jazyku. Moja prvá veta v prijímacej eseji na vysokú školu bola ‘Predstavte si, že ste v siedmich rokoch slepý a hluchý.’ Tak nejak som sa cítila po presťahovaní do Ameriky.“

Navštevovala strednú školu Hubert Howe Bancroft v Los Angeles. Popri natáčaní sitcomu Tie roky sedemdesiate (That '70s Show) vyštudovala strednú školu.  Nechodila do školy ako bežná žiačka, ale využívala domácich učiteľov. Ak práve neúčinkovala, navštevovala Fairfax High School, kde zmaturovala v roku 2001. Chvíľu navštevovala UCLA a Univerzitu Loyol Marymount v Los Angeles.

Kariéra

1994 – 2000: Začiatky kariéry a práca v televízii 
V deviatich rokoch bola prijatá na herectvo v Beverly Hills Studios, kde sa stretla so Susan Curtisovou, ktorá sa stala jej manažérkou. Na svojom prvom konkurze dostala úlohu v reklame na hračky značky Barbie. Krátko potom robila reklamu pre rady produktov značky Lisa Frank. Jej prvá televízna rola prišla v roku 1994, najprv sa objavila v Tak plynie čas (Days of Our Lives) a o niekoľko mesiacov neskôr mala prvé zo svojich dvoch vystúpení v Pobrežnej hliadke (Baywatch). Takisto si zahrala úlohu aj V siedmom nebi (7th Heaven).

Keď mala 10 rokov neúspešne sa uchádzala o rolu ruskej židovky, ktorá sa presťahuje do Ameriky vo filme Make a Wish. Namiesto toho obsadila rolu mexického dievčaťa. 

V roku 1998 bola obsadená ako Jackie Burkhartová v situačnej komédii Tie roky sedemdesiate (That '70s Show). Dva roky po sebe vyhrala Young Star Awards ako najlepšia mladá herečka v komediálnom televíznom seriáli v roku 1999 a 2000.

V roku 1999 nahradila Lacey Chabertovú v úlohe Meg Griffinovej na oživenie situačnej komédie Griffinovci (Family Guy).  Kunisová získala rolu po konkurzoch a z časti vďaka jej výkonu v Tie roky sedemdesiate.

2001 – 2008: Prechod k filmu 

V roku 2001 sa objavila vo filme Dievča ako lusk (Get Over It) a v roku 2002 v DVD horore American Psycho 2 spolu s Williamom Shatnerom (pokračovanie filmu American Psycho z roku 2000). V roku 2004 hrala vo filmovej adaptácii Tony n’ Tina’s Wedding. Hoci film bol natočený v roku 2004, v kinách sa neobjavil až do roku 2007.

V roku 2005 si zahrala spolu s Jonom Helderom vo filme Sťahovanie pána McAllistera (Moving McAllister), ktorý šiel do kín až v roku 2007. Film získal negatívne recenzie a v kinách išiel iba dva týždne. Potom si zahrala vo filme Po sexe (After Sex), kde hrala so svojou kolegyňou z filmu Dievča ako lusk, Zoe Saldanovou. V októbri 2006 začala natáčať film Výchovný tábor (Boot Camp), ktorý sa do kín v USA nedostal, ale aj napriek tomu bol v roku 2009 vydaný na DVD. 

V roku 2008 si zahrala Rachel Jansenovú v komédii Kopačky (Forgetting Sarah Marshall). Film mal pozitívne recenzie a získal komerčný úspech. Celosvetovo zarobil 150 miliónov dolárov. Jej rola bola pozitívne ohodnotená a nominovaná na Teen Choice Award.  

V tom istom roku si zahrala Monu Saxovú, ruskú úkladnú vrahyňu spolu s Markom Wahlbergom v akčnom filme Max Payne, založenom na rovnomennej videohre. Mila kvôli svojej role prešla výcvikom so zbraňami, v boxe a bojových umeniach. Za svoju rolu bola opäť nominovaná na Teen Choice Award. Film bol pomerne finančne úspešný, zarobil 85 miliónov dolárov na celom svete, ale obdržal aj kritiku zo strany filmových kritikov.

2009 – 2012: Uznanie filmovým priemyslom 

V roku 2009 sa objavila v komediálnom filme Extract s Benom Affleckom a Jasonom Batemanom. Film získal prevažne kladné recenzie a zarobil 10 miliónov dolárov.  Roger Ebert kriticky o filme napísal, že Kunisová „zosobňuje svoju úlohu tak, že vyznieva veľmi dôveryhodne“. 

V roku 2010 hrala po boku Denzla Washingtna v akčnom filme Kniha prežitia (Book of Eli). Hoci film nemal kladné recenzie, zarobil viac ako 157 miliónov dolárov po celom svete. Filmový kritik Richard Roeper chválil výkon Kunisovej a neskôr dostala ďalšiu Teen Choice Award nomináciu za svoj ​​výkon. Bola taktiež obsadená do vedľajšej úlohy v komédii Nočné rande (Date Night).

Kunisová bola nominovaná na niekoľko cien, vrátane Zlatého glóbusu za film Čierna labuť (2010). Absolvovala tréning, ktorý zahŕňal kardio-cvičenie, prijímala 1200 kalórií denne a baletné hodiny mala štyri hodiny denne, sedem dní v týždni. Počas náročného natáčania utrpela rôzne zranenia, vrátane roztrhaných väzov a vykĺbeného ramena. Film Čierna labuť získal uznanie od kritikov a bol nominovaný na päť Oscarov vrátane nominácie za najlepší film. Tento film zarobil viac ako 106 miliónov dolárov v Spojených štátoch a Kanade a celosvetovo zarobil viac ako 329 miliónov. Hodnotenia výkonu Kunisovej boli pozitívne.

V roku 2011 obsadila rolu po boku Justina Timberlakea v romantickej komédii Ide len o sex (Friends with Benefits). Režisér Will Gluck priznal, že napísal príbeh s Kunisovou a Timberlakom v hlave. Film dosiahol úspech, zarobil viac ako 149 miliónov dolárov po celom svete a bol kladne hodnotený za „chémiu“ medzi Kunisovou a Timberlakeom. Manohla Dargis (The New York Times) napísal: „Pani Kunisová sa rýchlo vyštverala na vrchol, má dar, ktorý jej umožňuje dať energiu romantickej komédii. Jej energia je tak osviežujúca a expanzívna a prítomnosť tak živá, že vyplní celú obrazovku“.

V roku 2012 hrala s Markom Wahlbergom vo filme Macík (Ted), ktorý bol dovtedy jej komerčne najúspešnejším filmom. Režisérom a spolu-autorom scenáru je tvorca Griffinovcov, Seth MacFarlane. Keď režisér prvýkrát koncipoval projekt, o Kunisovej si najskôr myslel, že je príliš mladá pre túto rolu. Film však zostal vo výrobe niekoľko rokov a napokon, keď bol konečne pripravený na výrobu, obsadil do roly Kunisovú. Macík získal vo všeobecnosti pozitívne recenzie od kritikov, bol komerčne úspešný a celosvetovo zrobil viac ako 549 miliónov dolárov.

2013 – súčasnosť; budúce projekty 
V roku 2013 si zahrala Theodoru, najmladšiu z troch čarodejníc, po boku Jamesa Franca vo filme Cesta do krajiny Oz (Oz the Great and Powerful). Film bol komerčne úspešný a celosvetovo zarobil viac ako 493 miliónov dolárov. V tom istom roku sa objavila po boku Cliva Owena, Billyho Crudupa a Marion Cotillardovej v trileri Blood Ties. Film mal premiéru na filmovom festivale v Cannes v roku 2013 a získal zmiešané recenzie od kritikov. Taktiež sa objavila v komédii The Angriest Man in Brooklyn spolu s Robinom Williamsom a Petrom Dinklageom.

Kunisová je výkonným producentom televízneho seriálu s feministickou tematikou pre sieť CW. Meridian Hills je dráma o ženskom oslobodzovacom hnutí v roku 1970. Kunisová sama sa na obrazovke neobjaví. V októbri oznámila, že spolu so svojimi partnermi založila novú produkčnú spoločnosť s názvom Orchard Farm Productions.

V roku 2015 sa spolu s Channingom Tatumom objavila v sci-fi filme Jupiter na vzostupe (Jupiter Ascending). Film získal prevažne negatívne recenzie od kritikov. Spolu s Kristen Bellovou a Christinou Applegatovou sa objavila v komédii Matky rebelky (Bad Moms), ktorá mala premiéru 29. júla 2016.

Osobný život 
Dňa 14. septembra 2011 FBI oznámila, že vyšetruje údajné neoprávnené vniknutie do mobilu a e-mailových účtov Kunisovej a ďalších celebrít. Christopher Chaney z Jacksonvillu z Floridy sa neskôr priznal na federálnom súde k deviatim počítačovým útokom.

Kunisová podporuje Demokratickú stranu a Baracka Obamu. V rozhovore v roku 2012 kritizovala Republikánsku stranu a povedala: „Spôsob, akým republikáni napádajú ženy, je tak protivný. A spôsob, akým hovoria o náboženstve, je urážlivý. Možno nepraktizujem židovstvo, ale prečo musíme stále hovoriť o Ježišovi?“

Zdravie 
V januári 2011 odkryla, že bojuje s očnou vadou zvanou chronický zápal dúhovky, ktorý jej spôsobil slepotu na jedno oko. Kunisová má taktiež špecifikum, že jej dúhovky majú rôzne farby. Jedno oko (ľavé) je hnedé a druhé (pravé) je zelené.

Vzťahy 
Kunisová začala chodiť s hercom Macaulay Culkinom v roku 2002. Počas ich vzťahu sa šírili informácie, že pár sa chystá zosobášiť, ktoré však Kunisová poprela. V interview pre magazín BlackBook vyhlásila, že manželstvo „nie je pre mňa dôležité“. Povedala, že robila všetko, čo bolo v jej silách, aby ochránila ich súkromie. Dňa 3. januára 2011 herečkin hovorca potvrdil správy, že Kunisová a Culkin sa rozišli hovoriac, že „rozchod bol priateľský a zostali blízkymi priateľmi“. 

V apríli 2012 začala chodiť so svojím bývalým kolegom zo seriálu Tie roky sedemdesiate, Ashtonom Kutcherom a vo februári 2014 sa zasnúbili. V októbri 2014 sa jej narodila dcéra Wyatt Isabelle. Kunisová a Kutcher sa vzali prvý júlový víkend v roku 2015 v Oak Glen v Kalifornii. V júni 2016 potvrdili, že čakajú druhé dieťa.

Filmografia

Filmy

Televízia

Referencie

Iné projekty

Externé odkazy

Zdroj 

Dabingové herečky USA
Filmové herečky USA
Televízne herečky USA
Filmové herečky židovského pôvodu
Televízne herečky židovského pôvodu
Osobnosti USA ukrajinského pôvodu
Osobnosti USA židovského pôvodu
Naturalizované osobnosti USA
Osobnosti z Černovíc (Ukrajina)